**EMLÉKEZTETŐ**

**a VDSZ elnöksége 2022. június 23-án, Budapesten, a VDSZ székházában megtartott üléséről**

**(A VDSZ alapszabályának 9.5 pontja alapján az elnökség üléseiről a tanácskozás lényegét tartalmazó emlékeztető készül)**

**Jelen vannak:** jelenléti ív szerint.

Székely Tamás megnyitja az elnökségi ülést. Megállapítja, hogy a jelenléti ív alapján az Elnökség határozatképes.

Székely Tamás tájékoztatta az elnökségi tagokat, hogy napirend előtt az Edenred Magyarország Kft. képviselői, Pásztói Andrea és Nagy Imre tartanak tájékoztatót. Sok szervezet használja az Edenred utalványokat (pl. az 5000 forintos lehetőség). Ma egy másik megoldást is ismertetnek a vendégek, amelyet a szakszervezetek saját tagjaiknak tudnának biztosítani.

- Pásztói Andrea: Bemutatkozás után elmondta, hogy 1993 óta vannak Magyarországon Ticket Restaurant néven. 2009-ben vezették be az első elektronikus kártyát. 2010- ben volt névváltás, ekkor lett Edenred a nevük. 2014 óta használnak mastercard típusúkártyákat. 2019-ben egy mérföldkőhöz értek, ugyanis megváltoztak az adózási szabályok és sok minden bérként adózó juttatássá vált. 2022-ben újra piacra dobták a Ticket Restaurantot.

Jelenleg 4000 ügyfelük van, 150 000 ember használja a kártyát, és 30 000 üzletben lehet felhasználni.

3 üzletáguk van: 1. munkavállalói juttatások; 2. szociális támogatás (gyógyszertámogatás, iskolakezdési juttatás); 3. értékesítés és vásárlásösztönzés.

Bemutatta a munkáltatók körében végzett piackutatásuk eredményét.

Bemutatta azon javaslataikat, amelyekkel kedvező költségek mellett támogathatóak a munkavállalók:

* Edenred Ticket Resaturant Szép Kártya étkezési támogatás (28%-os adózással)
* Edenred Családi kártya (32%-os adózással). Kvázi családtámogatási rendszer.
* Csekély értékű ajándékok. Évente egyszer adható, 20 000 forint értékben.
* A szakszervezet által adómentesen adható juttatás, év végén, maximum egyszer, legfeljebb 5000 forint értékben, adómentesen. Emellett adhatnak nyilván csekély értékű ajándékot is.

- Nagy Imre: Az SZJA törvény, 1. mellékletének 3.3 pontja alapján a mindenkori minimálbér 50%-ig adható támogatás havonta. Vagyis 100 000 forint adómentesen adható. Egyelőre nincs még adótanácsadói vélemény erről, de véleménye szerint ennek a juttatásnak a biztosításához kell egy alapszabályi rendelkezés, felhatalmazás és egy szabályzat is.

*Kérdések, hozzászólások:*

- Tóth Éva (Nőtagozat): Kártyadíjak, költségek?

- Pásztói Andrea: A Ticket Restaurantnál nincs díj, a családi kártyáknál standard díjak vannak. (1000.-, 500.-)

Az Edenred képviselőinek tájékoztatóját követően folytatódott az elnökségi ülés.

**Hitelesítők: Szabóné Lakatos Erzsébet, Pallagi Gyula**

**A hitelesítők személyét az Elnökség egyhangúlag elfogadta.**

Az emlékeztető vezetését dr. Horváth-Lénárt Szilvia végzi.

Az Elnökség üléséről hanganyag készül, vitás kérdések esetén a hanganyag az emlékeztető vezetőjénél vagy a Titkárságon elérhető.

Székely Tamás felsorolja a napirendi pontokat.

**Az Elnökségi ülés napirendi pontjai:**

1. **Javaslat a VDSZ elnökségének 2022. II. félévi munkatervére.**
2. **Tájékoztató a VDSZ költségvetésének 2022. évi időarányos teljesítéséről.**
3. **Tájékoztató a VDSZ balatonlellei ingatlanprojekt kivitelezésének állásáról, döntés a belső berendezések és felszerelések finanszírozásáról.**
4. **Döntéshozatal a VDSZ könyvvizsgálójának megbízásával kapcsolatban.**
5. **Különfélék.**

**Aki ezzel egyetért, kézfeltartással jelezze. Az Elnökség egyhangúlag elfogadta a napirendi pontokat.**

**1. Javaslat a VDSZ elnökségének 2022. II. félévi munkatervére. Előadó: Kovács László**

A tervezésben azzal számoltak, hogy nem lesz Covid miatt lezárást, és személyes jelenlét mellett tartják meg az üléseket. Marad továbbra is, hogy minden hónap utolsó csütörtökén tartják az elnökségi üléseket. A vagyonbizottság és a tagdíj bizottság is rendszeresen ülésezik.

Szeptember 28-30 között lesz a következő elnökségi ülés, Balatonszemesen. Ezt követően október 27-én lesz egy kihelyezett ülés, Debrecenben, a Teva-nál. December 8-án lesz az idei utolsó ülés, a budapesti székházban. Az ügyvezető elnökség ülése is ehhez igazodik. Javasolja ennek a tervnek az elfogadását.

- Székely Tamás: A háromnapos szemesi ülés több okból lenne fontos. Kiemelkedő téma a következő év bértárgyalásiara való felkészülés. A MASZSZ elnökét is meghívnák. Magyarország gazdasági helyzetének áttekintéséről is szólna egy előadás, illetve lenne egy szakszervezeti, politikai pozícionáló előadás is. Ennek alapján megnéznék, hogy milyen stratégiai kérdéseket kell megvitatnia a VDSZ-nek. Ha bármilyen egyéb téma felmerül még az elnökségi tagok körében, kéri, hogy jelezzék.

- Margittai Péter: Soknak tartja a 3 hónapos szünetet. Sok olyan téma van, amiben naprakésznek kell lenniük. Javasolja, hogy augusztus végén legyen egy ülés.

- Székely Tamás: A felvetés jogos, a tapasztalat ezzel szembemegy. Augusztus végén még mindenki szabadságon van. Kérdezi, hogy van-e igény arra, hogy szeptember elején tartsanak egy egynapos ülést.

- Juhász János: Megérti a felvetést, de szükség van szünetre. Nyáron nehéz komolyabb témákról beszélni.

- Ledács Kiss Miklós: A szeptemberi ülésen a lellei üdülési szabályzat legyen napirendi pont. Kérdezi, hogy ősszel lesz-e szórakoztató jellegű közös program, egészségnap. A tagok hiányolják ezeket a programokat. Az egészségnap elvesztette varázsát.

- Székely Tamás: Szeptemberre terveztek egy tekeversenyt. Az előkészítés bizonytalan. A horgászversenyt nem szervezi meg a Richter, viszont a Halaspack igen. Az egészségnap igénye fennáll. Az EGIS felajánlotta, hogy közösen megszervezné a VDSZ-szel. Azonban a pandémiás helyzet miatt ezt 2023-ra tolták. Egyebek mellett megjegyezte, hogy május 1-én a VDSZ apparátusán kívül csak 3-4 kolléga volt jelen. A kispályás focin is csak 7 csapat volt, a korábbi 15-17 csapat helyett.

- Ledács Kiss Miklós: ezért kellene programokat váltani., felismerni, hogy bizonyos programok már nem vonzóak.

- Szabóné Lakatos Erzsébet: Egyetért Miklóssal. Javasolja, hogy állítsanak fel egy bizottságot, amely ezeket a programokat szervezné.

- Tóth Éva (PKDSZ): Náluk lesz egy turista triatlon júliusban. Az egészségnapot kiváltották egy strandnappal.

- Székely Tamás: Kéri az elnökségi tagokat, hogy a szeptemberi ülésre komplett terveket, javaslatokat hozzanak, amelyek valóban sok embert megmozgatnának.

Feletette a kérdést, hogy legyen-e elnökségi ülés szeptember elején. Az elnökségi tagok úgy döntöttek, hogy ne legyen.

**Határozati Javaslat: Aki elfogadja a VDSZ II. féléves munkatervét, kézfeltartással jelezze.**

**Az Elnökség a javaslatot egyhangúlag elfogadta.**

Kovács László kiegészítésül elmondta, hogy az elnökségi levelező listára is lehet javaslatokat írni.

**2. Tájékoztató a VDSZ költségvetésének 2022. évi időarányos teljesítéséről. Előadó: Székely Tamás**

Bevételi oldal:

- Székely Tamás elmondta, hogy a tagdíjbevétel címén összesen 49 millió 947 ezer forint érkezett be eddig. Az ÉFÉDOSZSZ tagdíja nem növeli meg jelentősen a VDSZ tagdíj bevételét.

- Az üdülőkbe történő foglalások is alacsonyabb számban érkeznek, mint azt várták. Ezek is inkább szállás.hu-s foglalások. Prémium kategóriába került a Platán üdülő.

- A székház telítettsége kiegyenlített, megtelt. Stabil bevételi forrás az irodabevétel. A IV. emelet kihasználtsága is nőtt.

- Egyéb bevételek: A GINOP pályázat tevékenysége lezárult, de az elszámolás még folyamatban van. Reméli, hogy a pályázati összegeket megkapják.

A bevételi oldal összesen: 85 millió 22 ezer 911 forint az első negyedévben.

Kiadási oldal:

- A munkabér kifizetése a munkavállalók számára a megállapodásnak megfelelően történik.

- Tolmácsköltségek: online rendezvények tolmácsolása, GE Aviation bértárgyalás.

- Közüzemi díjak: Komoly a helyzet. A központi villamosenergia tervet át kell gondolni. Már most túllépték a tervezett energiaköltséget. Egyoldalúan felmondták a szerződést a szolgáltatók. Szolgáltatót fognak váltani Balatonszemesen. A gázfogyasztás kapcsán is jelentős áremelkedés volt. A VDSZ piaci szerződés alapján fizet, nem vonatkozik rá a rezsicsökkentés.

- Tárgyi eszközök: a két autó lízingdíja, berendezések vásárlása (kézszárítók)

- Karbantartások: 2 helyiséget festettek ki. Egyéb költség nincs. Balatonszemesen kezdték el a redőnyök és a zsalugáterek cseréjét.

- Nemzetközi tagdíj fizetése: még nem teljesítették a jelenlegi valutaárfolyam miatt.

- VDSZ májusi kongresszusának költségei

A teljes kiadási oldal összege: 85 millió 362 ezer 947 forint

*Kérdések, hozzászólások:*

- Kádár Andrea: Minek köszönhető az, hogy a szemesi üdülő a top 10-be került?

- Székely Tamás: Jó marketing. Jobban pörög a neten az üdülő hirdetése.

- Ledács Kiss Miklós: Javasolja, hogy vegyék fel a kapcsolatot egy energiaszakértővel. Tud is kontaktot.

- Varga Gyula: Nem lehet egyedi mérőket felszerelni?

- Székely Tamás: Nem. Almérők vannak.

**Határozati Javaslat: Aki a VDSZ költségvetésének 2022. évi időarányos teljesítéséről szóló tájékoztatót elfogadja, kézfeltartással jelezze.**

**Az Elnökség a javaslatot egyhangúlag elfogadta.**

**3. Tájékoztató a VDSZ balatonlellei ingatlanprojekt kivitelezésének állásáról, döntés a belső berendezések és felszerelések finanszírozásáról. Előadó: Kovács László.**

Az elmúlt héten a VDSZ vagyonbizottsága ülésezett, és a Balatonlellén épülő apartmanokról tárgyaltak. Vannak aktuális és korábban készült fotók.

Két külön pontba sorolták, hogy milyen kérdésekről tárgyalt a bizottság. Vannak olyan kérdések, amelyekben konszenzus született, de vannak még olyanok vitatott témák, amelyek döntést igényelnek. Szó volt a szabályzatról is, illetve az üzemeltetés kérdéséről.

*Fotókat mutatott be az üdülőről.*

- Székely Tamás: A mai ülésen két fontos kérdésről kell dönteni. Az ingatlan olyan fázisban van, hogy augusztus második felében birtokba vehető. Az apartmanokat fel kell szerelni, és meg kell határozni ehhez egy keretösszeget. A berendezések beszerzését megkezdték. Ha a beszerzés és a felszerelés lezárult, akkor szeretnék minél hamarabb megnyitni azt a tagság előtt. Kérdés, hogy milyen feltételekkel és milyen körben lehet meghirdetni az apartmanokat.

*Kérdések, hozzászólások:*

- Kádár Andrea: El kell dönteni, hogy az üzemeltetést ki végzi. Volt 3 verzió. Ezzel kapcsolatban volt előzetes kalkuláció?

- Székely Tamás: Mindhárom lehetőségnek vannak előnyei és hátrányai is. A legolcsóbb, ha a balatonszemesi kollégák üzemeltetik az apartmanokat. A külsős személyzet kapcsán vannak pozitív és negatív tapasztalatok. A kauciót valaki ellenzi, valaki nem. De sajnos nagyon rosszak a tapasztalatok minden üdülőben. Nem szeretnék, ha hamar leamortizálnák a lellei ingatlant.

- Patakvölgyi Árpád: A többi apartmanház esetében, hogy működik az üzemeltetés? Érdeklődte-e eziránt?

- Székely Tamás: Még nem érdeklődtek és nem kértek árajánlatot.

- Tóth Éva (Nőtagozat): Egy-két kiegészítést tenne. A Nőtagozattal arra vállalkoztak, hogy otthonosabbá teszik az apartmanokat. Excel táblázatba összeállítottak egy listát, amely tételesen tartalmazza a szükséges berendezéseket, felszereléseket. Egy kb. 2 millió forintos költség jött ki apartmanonként, amiben nincs benne a konyhabútor, amit asztalossal kell elkészíttetni. Nem tudják azt sem, hogy mennyibe kerül a napelem áthelyezése. Tudni kellene, hogy mennyi lesz a gondnok és a takarító költsége, hisz ez alapján lehet árat kalkulálni. Nem javasolta a szemesi kollégák ottani alkalmazását. Nyilván vannak olyan helyi vállalkozók, akik ebben profik. Sok kérdés merül még fel, amelyekről szintén lehetne egy listát készíteni. Amit eddig számolgattak, az kb egy 3 millió forintos költség apartmanonként. Szerinte szeptember előtt nem lesz kész az ingatlan. A költségekben mindenképp döntést kell hozni az elnökségnek.

- Tóth Éva (PKDSZ): Vannak tapasztalataik üzemeltetéssel kapcsolatban. 4 faházat üzemeltetnek Mezőkövesden. Kauciót ők is bevezettek.

- Székely Tamás: Az árak meghatározásakor figyelembe kell venni azt is, hogy egy külsős üzemeltetőnek jelentős díjat kell fizetni.

- Ledács Kiss Miklós: Meg kell határozni egy keretösszeget a költségvetésben, és a vagyonbizottságnak mandátumot kell adni a további döntésekre.

- Szabóné Lakatos Erzsébet: Javasolja, hogy idén még ne kerüljön bele a foglalási rendszerbe a lellei ingatlan. A szabályzatot ki fogja elkészíteni? Már vannak kész üdülési szabályzatok, amelyek mintául szolgálhatnának. Nem javasolja, hogy a szemesi kollégák végezzék az üzemeltetést.

- Kádár Andrea: Szerinte Horváth Tamás nem fogja tudni Balatonszemest és Balatonlellét is egyszerre menedzselni. Sőt, tudomása szerint nem is vállalná. De meg kell kérdezni, hogy esetleg mennyi pénzért vállalná mégis.

- Székely Tamás: A miskolctapolcai ingatlan eladásából származó bevételt nem tudják berendezni az apartmanokat. Ezt azért mondja, mert a vagyonbizottsági ülésen ez felmerült. Az eladásból befolyt összeget ugyanis tetőfelújításra költötték. Egy meghatározott keretösszeget kellene megjelölni.

- Margittai Péter: Nehéz pénzügyi kérdésekben dönteni. Bízzák meg az apparátust a beszerzéssel.

Székely Tamás lezárja a napirendi pontot az alábbiak meghatározásával:

* A felszereltség tekintetében az elnökség támogatja a vagyonbizottság döntéseit. Lesz mosogatógép.
* Az üzemeltetésben dönteni kell még. Ezzel a kérdéssel folyamatosan foglalkoznak majd.
* A szabályzatot Gasztonyi Balázstól meg fogják kapni. Ezt átdolgozzák Balatonlellére.

**4. Döntéshozatal a VDSZ könyvvizsgálójának megbízásával kapcsolatban.**

**Határozati Javaslat: Aki egyetért azzal, hogy a VDSZ 2022-es gazdasági évét Ruszin Zsolt könyvvizsgáló vizsgálja, kézfeltartással jelezze.**

**Az Elnökség a javaslatot egyhangúlag elfogadta.**

**5. Különfélék.**

**A)** Székely Tamás tájékoztatta az elnökségi tagokat, hogy a balatonföldvári üdülőház üzemeltetője szeretne napelemeket telepíteni az épületre, és emiatt további négyéves szerződéshosszabbítást szeretne. 3 millió forintos beruházást igénylő ajánlatok vannak. A szerződés most 2024-ig tart, amit 2028-ig szeretne meghosszabbítani. A VDSZ maximum egy kétéves hosszabbítást tud felajánlani, a négy év ugyanis nagyon hosszú.

Ezt az elnökség elfogadta.

**B)** Oktatás, képzés: Kovács László tájékoztatta az elnökségi tagokat, hogy korábban már kiküldtek egy oktatási tervezetet, de az már módosult azóta. Bemutatta a VDSZ őszre tervezett képzéseit. Hangsúlyozta, hogy mindenképpen jelenléti és nem online oktatásokat szeretnének tartani. Lesz üzemi tanácsi képzés az ÉTOSZ előadásában, lesznek munkavédelmi képzések, és lesznek tisztségviselői képzések is. Ez utóbbi kapcsán javaslatokat várnak a tematikára nézve. Budapesti és regionális képzéseket is szívesen szerveznek.

*Kérdések, hozzászólások:*

- Tóth Éva (Nőtagozat): Szeretnének október 17-18-19-én Balatonszemesen képzést tartani a Nőtagozat, valamint a Műszakos tagozat részére.

- Tóth Éva (PKDSZ): Náluk szükség lenne tisztségviselői alapképzésre., október 12. és 14.-e között Balatonszemesen.

- Székely Tamás: Az ÉTOSZ-szal megállapodást kötött a VDSZ, hogy bizonyos oktatásokat ők biztosítanának. Nem ingyen, barter alapján. Kéri az elnökségi tagokat, hogy amennyiben az ÉTOSZ díjat kérne egy tagszervezettől, jelezzék felé, mielőtt igénybe vennék a szolgáltatást.

**C)** Sportrendezvények: Székely Tamás tájékoztatta az elnökséget, hogy a Richter szakszervezete nem rendezi meg a horgászversenyt. Helyettük a Halaspack fogja megrendezni, szeptemberben. Felvetődött igényként, hogy rendezzen újra sakkversenyt. Korábban csökkent az érdeklődés a sakkverseny iránt. Sportnaptáron kívül megszervezik, de csak ha legalább 7 csapat összejön.

**D)** Rapidus optika: Kovács László elmondta, hogy az optika szolgáltatói információi alapján, a tagszervezéssel össze lehetne kötni az ajánlatokat és a szolgáltatásokat. Lehetőség van szemvizsgálatra és szemüveg készíttetésre kedvezményesen. Valahol családi nap alkalmával települtek ki. Nagyon sokféle vizsgálatot tudnak végezni.

**E)** Balatonvilágosi költöztetés: Kovács László elmondta, hogy augusztus végéig tart az üdülési szezon Balatonvilágoson. Augusztus utolsó 5 napjára kérné azok segítségét, akik már korábban felajánlották, hogy segítenek a kipakolásban.

*Kérdések, hozzászólások:*

- Tóth Éva (Nőtagozat): Ő, a Nőtagozat tagjai és néhány nyugdíjas biztosan megy. Az ökumenikusoknak fel tudnak ajánlani bútorokat.

- Ledács Kiss Miklós: Neki augusztus utolsó hete lenne jó (29-ei hét). Kellene teherautó és konténer is.

- Kovács László: Legyen a szelektálás 26-tól, az elszállítás pedig 29-től.

Székely Tamás: Szabadságolási időszak lesz a központi apparátusban. Igyekeztek úgy szervezni a nyarat, hogy valaki mindig legyen bent az irodában.

Az emlékeztetőt összeállította: dr. Horváth-Lénárt Szilvia

Hitelesítők:

|  |  |
| --- | --- |
| ---------------------------------------------------- | ---------------------------------------------------- |
| **Szabóné Lakatos Erzsébet** | **Pallagi Gyula** |
|  |  |

|  |  |  |  |
| --- | --- | --- | --- |
| **Javaslat** | **Ellene** | **Tartózkodott** | **Elfogadás** |
| **Aki elfogadja a VDSZ II. féléves munkatervét, kézfeltartással jelezze.** |  |  | **egyhangúlag** |
| **Aki a VDSZ költségvetésének 2022. évi időarányos teljesítéséről szóló tájékoztatót elfogadja, kézfeltartással jelezze.** |  |  | **egyhangúlag** |
| **Aki egyetért azzal, hogy a VDSZ 2022-es gazdasági évét Ruszin Zsolt könyvvizsgáló vizsgálja, kézfeltartással jelezze.** |  |  | **egyhangúlag** |
|  |  |  |  |
|  |  |  |  |
|  |  |  |  |
|  |  |  |  |